Inden længe mødes partierne bag det forsvarsforlig, der indeholder indkøbet af nye kampfly for 30 milliarder kroner. Alle forligspartierne fra SF til DF er godt i gang med at planlægge den afsluttende etape i danmarkshistoriens største offentlige indkøb, og partierne mødes bag lukkede døre. Og så kunne fortællingen stoppe her. For det er alt, hvad vi ved om mødet i forligskredsen. Offentligheden får intet at vide om, hvad der diskuteres på disse afgørende møder. Partierne forhandler helst i lukkede fora og kommenterer mindst muligt på kampflykøbet.

Man skulle ellers mene, det var rimeligt, at skattebetalerne bliver inddraget i processen om deres dyreste investering til dato. Man skulle mene, det var rimeligt, at befolkningen bliver informeret, når man planlægger at købe nyt dyrt, højteknologisk materiel, der skal bruges af danske piloter til bombninger og angreb mod andre nationer, når Danmark går i krig. Og sidst, men ikke mindst, skulle man mene, at det er rimeligt, man oplyser befolkningen om, at vi muligvis står over for en flyvende IC4-skandale, som blot bliver markant dyrere end skandalen på skinnerne.

Joint Strike Fighter (F-35), der er favoritflyet i den hemmelighedsfulde forligskreds, koster foreløbigt over en milliard kroner stykket alene i indkøb. Og så kommer der drift og vedligeholdelse oveni, som estimeres til ca. 100 milliarder kroner over flyenes levetid. For den pris kan vi forvente et fly, som dårligt kan flyve, som har en lang række uløste udviklingsfejl, og som bliver stadig dyrere. En ny rapport fra det amerikanske forsvarsministerium viser, at Joint Strike Fighter flyet (F-35) lider under en række alvorlige problemer. Problemer, som kan koste Danmark dyrt og gå hårdt ud over piloternes sikkerhed.

Fejl på fejl

Der er problemer med flyets brændstoftanke og vinger, hvor der er høj risiko for, at flyet kan bryde i brand eller begynde at rulle ukontrolleret i luften ved høje hastigheder. Næppe noget, der er ønskværdigt under en mission.

Derudover er der store komplikationer med softwaresystemet, som betyder, at der kan forventes et stort behov for vedligeholdelse af flyet. Forsvaret vil ikke selv få rettigheder til softwaren i flyet, men skal købe alle reparationer og opdateringer ind fra den amerikanske producent, Lockheed Martin. Det kan blive en meget dyr ordning for Danmark. Men til trods for disse nye, foruroligende oplysninger mener forligspartierne alligevel ikke, at der er behov for at informere skattebetalerne.

Intet svar fra forsvarsministeren

Der er total tavshed om det nye kampflykøb. Enhedslisten har hele tiden været imod indkøbet af nye kampfly, og vi har undervejs stillet utallige spørgsmål om sagen, men det er svært at få nogen svar fra forsvarsministeren. Vi har blandt andet bedt om at blive løbende orienteret i forsvarsudvalget.

Vi har bedt om at få oplyst, hvor meget Forsvarsministeriet mødes med kampflyproducenterne og den amerikanske ambassade vedrørende emnet. Det har heller ikke været muligt at få at vide, hvorfor forsvarsministeren mener, at kampflyene er militært nødvendige, når NATO tidligere har erklæret, at der er rigeligt med lande, som har købt kampfly, og alliancen har større brug for andet militært materiel.

Vi ville også gerne vide, om det ikke bekymrer forligspartierne, at storfavoritten efter utallige års udvikling stadig ikke kan flyve og bliver dyrere og dyrere? Intet af det har vi fået svar på.

Forsvarsministeren har til gengæld talt meget om, at flykøbet vil betyde jobskabelse i Danmark, men heller ikke det har vi kunnet få nogle konkrete beregninger på.

Tværtimod er der risiko for, at EU-regler forhindrer jobskabelsen i Danmark, fordi de såkaldte tilbagekøbsaftaler er i direkte strid med EU’s konkurrenceregler.

Men hvis danske skatteydere skal investere 30 milliarder kroner på trods af, at der ikke er nogen sikkerhed for jobskabelse, er det vel rimeligt, at befolkningen får oplyst begrundelserne for købet. Derfor fremsætter Enhedslisten nu et beslutningsforslag, som skal pålægge partierne mere åbenhed om våbenindkøbet.

Vi har også indkaldt til en forespørgselsdebat i Folketinget, hvor offentligheden forhåbentlig kan få mere at vide om det milliarddyre våbenindkøb, de står overfor.

Kampflypartierne skylder svar

I Enhedslisten vil vi have, at argumenterne skal frem i lyset. Vi vil have en reel politisk debat om, hvad der retfærdiggør at bruge 30 milliarder kroner på kampfly, mens der samtidig skæres overalt i velfærden. Vi vil have debatten ned i Folketinget. Og vi kræver, at partierne skal lægge grundlag og vurderingskriterier frem, så befolkningen kan se, hvad deres mange milliarder bruges på, og stille politikerne til ansvar for, hvad der bliver købt ind.

Det er ikke første gang, og især ikke i forsvarets historie, at der er blevet købt noget dyrt og ubrugeligt bras. Så det er nu, den politiske debat skal tages – inden et valg. Det er vel rimeligt, at politikere, der ivrigt vil skære i kontanthjælp og dagpenge, skal forklare, hvorfor der er råd til kampfly for milliarder. Der er i øvrigt ikke budgetteret med penge til kampflyene endnu, men at udgiften bliver tung for vores fællesskab, er der ingen tvivl om.

Partierne bag kampflykøbet har givet hånd til både hinanden, våbenindustriens lobbyister og måske endda amerikanske diplomater. Men på trods af de mange hemmelige håndtryk er det ikke for sent at ændre kurs – endnu. Det er sandsynligvis tidligst til sommer – belejligt efter der har været valg – at kampflypartierne skriver kontrakt med én af de tre leverandører. Indtil da er der stadig mulighed for at besinde sig. Danmark er endnu ikke bundet til at fyre milliarder af på militært isenkram. Måske skulle vi først diskutere, hvilken udenrigspolitik vi i fremtiden ønsker at føre, inden vi bruger 30 milliarder kroner på usikkert krigsmateriel.

En anden udenrigspolitik

Forsvarsordførerne for både SF og Radikale Venstre har tidligere argumenteret for en mere fredelig udenrigspolitik løsrevet fra USA. Holder K. Nielsen har endda foreslået, at vi tager en reel diskussion af, hvad det egentlig er, Danmark vi skal bruge sine nye kampfly til. Radikales Zenia Stampe har erklæret sig enig i, at Vesten ikke mangler lande, som er villige til at sende kampfly af sted, men at vi derimod har brug for nationer, som har viden og vilje til at gøre en lang og dedikeret indsats for at forebygge, mægle, bygge op og hjælpe civile. Det synes vi i Enhedslisten er yderst fornuftige holdninger. Men vi synes samtidig, at det harmonerer utrolig dårligt med at bakke op om et hemmelighedsfuldt indkøb af kampfly for et tocifret milliardbeløb. Derfor opfordrer vi nu Holger K. Nielsen og Zenia Stampe til at tage denne enestående chance for at udmønte de gode intentioner i praksis.

Det er lige nu, vi har chancen. Chancen for at spare 30 milliarder kroner. Chancen for at stå på egne ben og føre en fredelig udenrigspolitik i stedet for at opruste og rende i hælene på USA.

Og chancen for at vise den åbenhed, et demokrati fortjener, og fortælle befolkningen, hvad fanden der foregår, før forligspartierne i en kollektiv indkøbsrus beslutter at fyre 30 milliarder kroner af på det næste flyvende IC4.

Nikolaj Villumsen er forsvars­ordfører for Enhedslisten

Eva Flyvholm er folketings­kandidat for Enhedslisten